KRITERIJI BIOMEDICINSKOG PODRUČJA

EVALUACIJA VODITELJA POTPORE:

Voditelj potpore o sebi treba u obrazac upisati samo jednu rečenicu: Na dan prijave na ovaj natječaj, voditelj potpore (ime i prezime) u bazi Web of Science Core Collection ima N publikacija (N results found), N neovisnih citata (N sum of times cited without self-citations) i h-index = N. Bodovanje i rangiranje voditelja obavlja se u odnosu na ostale prijavljene voditelje u istom natječaju (unutar biomedicinskog područja), a NE prema nekoj apsolutnoj ljestvici, na sljedeći način:

1) Broj radova: prvo se odredi raspon broja radova svih prijavljenih voditelja i izračuna medijan tj. kvartile Q1 – Q4 za taj raspon (npr. bilo 50 prijava, raspon broja radova voditelja od 1 do 100); potom za pojedinačnog voditelja utvrditi u koju kvartilu u tom rasponu pripada.

2) Broj neovisnih citata: odrediti raspon, medijan i kvartile kao i u prethodnom slučaju (npr. bilo 50 prijava, raspon broja citata od 1 do 2000); potom za pojedinačnog voditelja utvrditi u koju kvartilu u tom rasponu pripada.

3) H-indeks: odrediti raspon, medijan i kvartile kao i u prethodnom slučaju (npr. bilo 50 prijava, raspon h-indeksa od 1 do 35); potom za pojedinačnog voditelja utvrditi u koju kvartilu u tom rasponu pripada.

4) Bodovanje i rangiranje: Svaki voditelj je na temelju prethodnog trebao dobiti tri Q-vrijednosti; pritom svaki Q1 = 4 boda, Q2 = 3 boda, Q3 = 2 boda, Q4 = 1 bod. Dakle, najbolje ocijenjeni voditelji dobiju Q1+Q1+Q1, to jest 3 x 4 = 12 bodova, itd.

EVALUACIJA RADOVA ISTRAŽIVAČKE SKUPINE:

Svaki rad se upisuje samo jednom, upisati SVE radove (i voditelja i suradnika) objavljene od 01. 01. 2016. do danas, kao punu referencu u obliku:

Autori (godina) Naslov. Časopis vol:pp-pp. **(kvartila)**.

Način bodovanja: jedan rad = 1 bod; kvartile časopisa se boduju kao i prethodno (Q1 = 4 boda, Q4 = 1 bod). Ukupan broj bodova za broj radova + zbroj kvartila daje ukupan zbroj za evaluaciju istraživačke skupine.

(Primjer: 20 radova = 20 bodova; svi ti radovi su u Q1 = 80 bodova; ukupno 100 bodova. Ili 20 radova = 20 bodova, ali svi radovi su u Q4 – ukupno 40 bodova. Time se postiže ravnoteža između većeg broja radova slabih kvartila i manjeg broja radova u Q1).

Nadalje, da se izbjegne a prirori neravnoteža zbog broja članova tima (3 do 8; više članova očekivano bi imalo više publikacija), ukupni zbroj za evaluaciju istraživačke skupine treba podijeliti s brojem članova te istraživačke skupine.

Primjeri: Jedna skupina od 5 istraživača ima 100 bodova, a druga skupina od 5 istraživača ima 50 bodova – prva dobije konačni zbroj 20, a druga konačni zbroj 10. Ili skupina od 3 istraživača ima 90 bodova, a skupina od 6 istraživača 60 bodova – prva dobije konačni zbroj 30, a druga konačni zbroj 10.

PRIJEDLOG ISTRAŽIVANJA (sažetak + pozadina + očekivani doprinos + financijski plan): ocijeniti jednostavno s A, B, C (A = 15 bodova, tj. jako dobro sastavljen prijedlog i financijski plan; B = 10 bodova, tj. solidno sastavljen prijedlog i financijski plan; C = 5 bodova, tj. prijedlog i financijski plan manjkavi – nedovoljno precizno i razrađeno, nedovoljno specificirani troškovi itd.).

OSTALI IZVORI FINANCIRANJA: Ne treba bodovati, to samo služi tome da se vidi (uz ostale podjednake uvjete) tko ima prednost jer nema nikakav drugi izvor financiranja – trebalo bi igrati ulogu samo u donjem dijelu rang liste, kad ponestaje novca pa treba negdje povući crtu.

ISHOD UKUPNOG BODOVANJA (EVALUACIJE) POJEDINAČNOG PRIJEDLOGA: Svaki pojedinačni prijedlog dobiva ukupni zbroj bodova koji se sastoji od tri cjeline: 1) bodovi voditelja, 2) bodovi istraživačke skupine i 3) bodovi prijedloga istraživanja. Sve prijedloge se konačno rangira na temelju ukupnog broja bodova za cijeli prijedlog. Primjer: Jedan prijedlog dobiva: 1) 12 bodova za voditelja (3 x Q1 = 12); 2) 20 bodova za istraživačku skupinu (npr. 5 istraživača s 20 radova, svi u Q1 = 100 bodova : 5 = 20 bodova) i 3) 15 bodova za prijedlog istraživanja. Ukupno 12 + 20 + 15 = 47 bodova.